Regler for opptak til Master i økonomi og administrasjon
§ 1 Opptaksgrunnlaget

Opptaksgrunnlaget for mastergradsstudiet er fullført og bestått 3-årig grunnutdanning i økonomi og administrasjon (Bachelor) eller tilsvarende i tråd med NRØA sin rammeplan innenfor økonomi og administrasjon.

Videre må følgende fagkrav være oppfylt:

· Bedriftsøkonomi: 30sp (minimumskrav: innføring i bed.øk., driftsregnskap, finansregnskap og finansiering/investering)

· Samfunnsøkonomi: 15sp (minimumskrav: mikroøkonomi og makroøkonomi)

· Metodefag 22,5sp (minimumskrav: matematikk, statistikk og samfunnsvitenskapelig metode)

· Administrasjonsfag 24sp (minimumskrav: organisasjon og ledelse, markedsføring, foretaksstrategi)

Søkere med ikke-nordisk bachelorutdanning må i tillegg til bevis på økonomisk-administrativ utdanning, dokumentere tilfredsstillende kunnskaper i norsk og engelsk. Se følgende nettside for detaljer: www.toh.hist.no

Det kan gis dispensasjon for opptakskravet etter særskilt vurdering. Dette gjelder hovedsakelig kvalifiserte søkere med svært høyt karakternivå som ikke oppfyller alle fagkravene. Disse søkerne kan få opptak etter en skjønnsmessig vurdering gjort av opptakskomiteen.

§ 2 Rangering av søkerne

Dersom det er flere søkere enn kapasiteten tilsier, rangeres søkerne etter karakterpoeng. Karakterpoeng er et vektet gjennomsnitt av karakterene på vitnemålet (grunnlaget for opptak).

Ved karakterlikhet skal det underrepresenterte kjønn prioriteres.

§ 3 Forhåndsløfte

Søkere som har dokumenterte behov for tidlig svar, kan be om forhåndsløfte. Forhåndløfte kan gis til søkere som på søknadstidspunktet fyller opptakskravene, og som uten tvil ville ha kommet inn ved siste års opptak. 

§ 4 Søknadsfrist

Ordinær søknadsfrist er 15. mai.
Frist for søkere utenom poengreglene, særskilt vurdering og forhåndsløfte er 1. mars.
§ 5 Ettersendingsfrist

Frist for ettersending av dokumentasjon er 1. juli.

§ 6 Betinget opptak

De av søkerne som ikke rekker å ettersende vitnemål innen ettersendingsfristen 1.juli, samt de som var syke til eksamen, kan få innvilget et betinget opptak. Dette gjelder de av søkerne som har sen sensur på ordinær eksamen vårsemesteret og som av den grunn ikke rekker ettersendingsfristen 1.juli og de som kan dokumentere med legeattest at de var syke til ordinær eksamen. Disse søkerne får opptak på master på den betingelse at de:

1.  Oppfyller karakterkravet fra hovedopptaket ved studiestart

2. Kan presentere et vitnemål som viser at de har fullført bachelorstudiet i samsvar med skolens opptaksreglement når siste sensur foreligger. 

Hvis disse kravene ikke blir oppfylt, faller studieplassen bort. 

§ 7 Reservering av studieplass

Tildelt studieplass kan reserveres til neste studieår dersom opptaksorganet finner at det foreligger tungtveiende velferdsgrunner eller helsegrunner som tilsier utsettelse.

